BEGRUNDELSE

1. BAGGRUND FOR FORSLAGET

Oversigt over vilkårene for Den Russiske Føderations tiltrædelse af WTO

I. INDLEDNING

Verdenshandelsorganisationen (WTO) og Den Russiske Føderation er nået til det afsluttende trin i forhandlingerne om en aftale om de vilkår, på hvilke Den Russiske Føderation kan tiltræde organisationen. Dette sker efter 18 års forhandlinger, som blev indledt, da Den Russiske Føderation indgav sin ansøgning om tiltrædelse af WTO i 1993. Rådet skal nu træffe en afgørelse om godkendelse af vilkårene for Den Russiske Føderations tiltrædelse, inden Unionen formelt kan støtte Den Russiske Føderations tiltrædelse af WTO.

Der er i det efterfølgende gengivet et resumé af tiltrædelsesvilkårene.

II. RESUMÉ AF VILKÅRENE FOR DEN RUSSISKE FØDERATIONS TILTRÆDELSE AF WTO (SEKTOR FOR SEKTOR)

Importtold

Den overordnede endelige bundne sats (FBR) for Den Russiske Føderation er i gennemsnit på 7,6 %.

For industrivarer er den gennemsnitlige FBR på 7,9 %, men inden for forskellige sektorer varierer den fra ingen told for varer under aftalen om informationsteknologi (ITA) til de lave gennemsnit for lægemidler og medicinsk udstyr (4,3 %), landbrugsudstyr (4,6 %), fodtøj (5 %), kemiske stoffer og bygge- og anlægsudstyr (5,2 %) til de højeste gennemsnit for glas (11,1 %) og keramik (12,2 %).

Handelsstatistikkerne for 2010 viser, at kemiske stoffer, maskiner og motorkøretøjer er tre nøgleindustrisektorer, som tegnede sig for mere end 60 % af den samlede EU-eksport til Rusland. Inden for disse sektorer varierer den gennemsnitlige FBR fra 5,3 % for kemiske stoffer til 6,5 % for maskiner og husholdningsapparater og 9,2 % for motorkøretøjer og dele dertil.

For landbrugsprodukter er den anslåede FBR gennemsnitligt på 11,5 % med den højeste gennemsnitlige sats for ris (20 %), mejeriprodukter (14,6 %) og vegetabilske olier (11,4 %).

Af de 11 327 toldpositioner i Den Russiske Føderations vareliste vil 6 992 ikke nå op på de respektive FBR på tiltrædelsestidspunktet og vil derfor være omfattet af en gennemførelsesperiode. Fra datoen for Den Russiske Føderations tiltrædelse af WTO vil de længste gennemførelsesperioder være for motorkøretøjer (7 år) og for visse kemiske stoffer og møbelprodukter (6 år).

Disse gennemsnitlige FBR er meget rimelige, især sammenlignet med de nuværende gennemsnitlige bundne eller endog anvendte satser i de andre BRIK-lande. F.eks. er Kinas FBR for industrivarer på 10 % (gennemsnitlig anvendt sats 8,7 %), Brasiliens på 31,4 % (gennemsnitlig anvendt sats 14,1 %) og Indiens på 48,5 % (gennemsnitlig anvendt sats 10,1 %). Inden for landbruget har Kina en anslået gennemsnitlig sats på 15,6 % og Indien på 31,8 %.

Eksporttold

Den Russiske Føderations vareliste omfatter bindende indrømmelser og tilsagn med hensyn til eksporttolden for en lang række varer, hovedsageligt råvarer, herunder fisk og skaldyr, frø, mineralske og kemiske produkter, olie- og gasprodukter, metalholdige malme og skrot, plast, huder og skind, træ, papirmasse, papir og ædel- og halvædelsten.

Tjenesteydelser

Den Russiske Føderations liste over særlige forpligtelser inden for tjenesteydelser er meget tilfredsstillende og giver de europæiske serviceleverandører betydelige markedsmuligheder. Rusland gav tilsagn om markedsadgang og national behandling inden for en lang række servicesektorer, f.eks. liberale tjenesteydelser, computer- og andre forretningsrelaterede tjenesteydelser, tjenester inden for bygge- og anlægsvirksomhed, post- og telekommunikationstjenester, nyhedstjenester, transport- og distributionstjenester, miljø- og finanstjenester (forsikring, bank og værdipapirer) samt turist- og rejserelaterede tjenesteydelser. Rusland gav også et tilsagn om virksomhedsinternt udstationeret personale, der leverer tjenesteydelser, og om forretningsrejsende, herunder rejsende, der etablerer en handelsmæssig tilstedeværelse.

Tilsagn i henhold til protokollen

Medlemmerne af WTO søgte på tiltrædelsesprocessens afsluttende multilaterale stadium i fællesskab at sikre, at Den Russiske Føderations handelslove, forskrifter, administrative procedurer og institutioner og Toldunionen (CU) mellem Den Russiske Føderation, Republikken Kasakhstan og Republikken Belarus, i det omfang Rusland havde overført sine nationale reguleringsbeføjelser til CU, grundlæggende er i overensstemmelse med WTO's regler og aftaler, idet der blev indført tilsvarende tilsagn i tiltrædelsesprotokollen og arbejdsgruppens rapport. Følgende emner er af særlig interesse for Unionen:

Handelsrettigheder:

Rusland har erklæret sig rede til at anvende alle sine love, forskrifter og andre foranstaltninger vedrørende importen eller eksporten af varer i overensstemmelse med de relevante bestemmelser i WTO-aftalen, herunder aftalen om importlicensprocedurer og de relevante GATT-bestemmelser. Med hensyn til især reguleringen af importen af alkoholiske drikkevarer, lægemidler og varer, hvor der er anvendt krypteringsteknologi, var Rusland enig i ikke at kræve import- eller aktivitetslicenser for at kunne gennemføre procedurerne i forbindelse med toldangivelse. Desuden vil krav om tilladelser, forhåndsgodkendelser og licens, som ikke kunne berettiges i henhold til bestemmelserne i WTO-aftalen, blive afskaffet og vil ikke blive anvendt fra datoen for Ruslands tiltrædelse af WTO.

Prispolitik

Rusland gav tilsagn om at anvende enhver eksisterende eller fremtidig priskontrol på produkter og tjenester på en måde, der er i overensstemmelse med WTO-aftalen, og bekræftede, at priskontrolforanstaltningerne ikke vil blive anvendt til at beskytte den indenlandske produktion af varer eller til at forhindre gennemførelsen af Ruslands servicerelaterede forpligtelser. Med hensyn til anvendelsen af afgifter ved jernbanetransport gav Rusland tilsagn om senest den 1. juli 2013 at yde en import- og eksportbehandling, der er lige så gunstig som den, der ydes til varer, der direkte konkurrerer med og kan udskiftes med varer, der transporteres mellem de hjemlige destinationer. Vedrørende naturgas gav Rusland tilsagn om at sikre, at producenter og distributører af naturgas i Den Russiske Føderation opererer ud fra normale kommercielle hensyn, og for så vidt angår deres leverancer til erhvervsmæssige brugere, får deres omkostninger dækket, herunder investeringer og transport, og at de opnår en rimelig fortjeneste.

Toldprocedurer og -afgifter

Med hensyn til toldværdiansættelsen forpligtede Rusland sig til at anvende sine love, administrative bestemmelser og praksis i overensstemmelse med WTO-bestemmelserne. Nærmere bestemt vil Rusland ikke anvende nogen form for mindsteværdi, f.eks. referencepriser eller faste satser til ansættelse af toldværdien. Med hensyn til udpegelsen af de specifikke toldkontrolposter til angivelse, indpassage og udpassage af visse varer forelagde Rusland en udtømmende liste over sådanne foranstaltninger og forpligtede sig til at afskaffe dem fra datoen for tiltrædelsen, hvis de er i modstrid med WTO-aftalen. Rusland har accepteret at sikre, at niveauet for toldgebyrer, herunder gebyrer for toldbehandling, ikke overstiger omkostningerne ved de ydede tjenester. Endelig vil Rusland med hensyn til transitprocedurer anvende alle sine love, administrative bestemmelser samt andre tiltag, der regulerer transit af varer (herunder energi), f.eks. bestemmelser om afgifter på transport af varer i transit via vej, jernbane og luftfart og andre toldafgifter og -gebyrer, der er pålagt i forbindelse med transit, i overensstemmelse med WTO-aftalen.

Tekniske handelshindringer (TBT)

Rusland har accepteret at sikre, at alle tekniske forskrifter, standarder samt overensstemmelsesvurderingsprocedurer, der anvendes inden for Den Russiske Føderation, overholder principperne i WTO-aftalen om TBT, herunder gennemsigtighed, ikke-forskelsbehandling og national behandling. TBT-foranstaltninger, der anvendes i Rusland, herunder også de foranstaltninger, der er vedtaget af de kompetente organer under Det Eurasiske Økonomiske Fællesskab og CU, skal være i overensstemmelse med WTO-aftalen.

Sundheds- og plantesundhedsforanstaltninger (SPS)

Rusland gav tilsagn om at udvikle og anvende alle SPS-foranstaltninger fra datoen for landets WTO-tiltrædelse. SPS-foranstaltningerne skal nærmere bestemt kun anvendes i det omfang, det er nødvendigt for at beskytte mennesker, dyr, planter eller sundheden; de vil blive baseret på videnskabelige principper og på risikovurdering og i givet fald på internationale standarder, retningslinjer og henstillinger og vil ikke være mere restriktive over for handelen, end hvad der er nødvendigt for at opnå det passende beskyttelsesniveau i Den Russiske Føderation; endelig vil de omfatte gennemførelsen af ækvivalensprincippet.

Handelsrelaterede intellektuelle ejendomsrettigheder (TRIPS).

Rusland gav tilsagn om fuldt ud at anvende bestemmelserne i WTO's aftale om TRIPS fra datoen for WTO-tiltrædelsen, herunder bestemmelserne om sanktion uden overgangsordning.

III. HENSTILLING

Ved fremlæggelsen af vilkårene for Den Russiske Føderations tiltrædelse af WTO med henblik på Rådets godkendelse anser Kommissionen disse vilkår for at være en fornuftig, men ambitiøs pakke af tilsagn om markedsliberalisering og regulering, som både vil sikre EU, Den Russiske Føderation og landets handelspartnere i WTO betydelige fordele.

2011/0320 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i de relevante instanser af Verdenshandelsorganisationen (WTO) i forbindelse med Den Russiske Føderations tiltrædelse af WTO

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) I juni 1993 ansøgte Den Russiske Føderations regering om tiltrædelse af overenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.

(2) Der blev nedsat en arbejdsgruppe vedrørende Den Russiske Føderations tiltrædelse den 16. og 17. juni 1993 med den opgave at nå til enighed om tiltrædelsesvilkår, der er acceptable for Den Russiske Føderation og for alle WTO's medlemmer.

(3) Kommissionen har på Unionens vegne ført forhandlinger om en omfattende række tilsagn om markedsliberalisering og andre tilsagn om regulering fra Den Russiske Føderations side, som opfylder Unionens ønsker og mål og er i tråd med Den Russiske Føderations udviklingsniveau.

(4) Disse tilsagn indgår nu i protokollen om Den Russiske Føderations tiltrædelse af WTO.

(5) Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Den Russiske Føderation.

(6) Tiltrædelsesprotokollen bør derfor godkendes.

(7) Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne varetages af Det Almindelige Råd.

(8) Det er derfor nødvendigt at fastlægge den holdning, som Den Europæiske Union skal indtage i de relevante instanser af WTO, hvad enten det er på ministerkonferencen eller i Det Almindelige Råd -

VEDTAGET DENNE AFGØRELSE:

Eneste artikel

1. Den Europæiske Unions holdning i de relevante instanser af WTO vedrørende Den Russiske Føderations tiltrædelse af WTO er, at tiltrædelsen godkendes.

2. Denne afgørelse træder i kraft på dagen for vedtagelsen.

Udfærdiget i […], den […].

På Rådets vegne

Formand